CELEX: 
Language: sl
Date: 2018-12-12 00:00:00
Title: DELEGIRANA UREDBA KOMISIJE (EU) …/… o dopolnitvi Direktive 2014/53/EU Evropskega parlamenta in Sveta v zvezi z uporabo bistvenih zahtev iz člena 3(3)(g) navedene direktive, da se zagotovi lokacija kličočega v komunikacijah v sili z mobilnih naprav

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Sedanja praksa ugotavljanja lokacije kličočega pri komunikacijah v sili prek mobilnih telefonov temelji na določanju lokacije s pomočjo ID celice (številka brezžične celice). Določanje lokacije s pomočjo ID celice so operaterji mobilnih omrežij začeli na široko uporabljati z izvajanjem Direktive o univerzalnih storitvah
                  1
               . Določanje lokacije kličočega temelji na prepoznavanju območja, ki ga pokriva telekomunikacijski stolp določenega mobilnega telefona, ki pa ni nujno najbližji telekomunikacijski stolp. To območje je odvisno od kota pokrivanja in polmera celice. Polmer je lahko 100 metrov do več kilometrov
                  2
               . V nekaterih primerih, zlasti v gorah in mestih, lahko to povzroči znatne napake pri določanju lokacije kličočega v sili.
            
            
               Od takrat pa so v mobilne telefone začeli vgrajevati napredne računalniške zmogljivosti, s katerimi se lahko obdelujejo podatki o lokaciji, ki jih zagotavljajo globalni satelitski navigacijski sistemi (GNSS)
                  3
               , in informacije Wi-Fi (brezžičnega omrežja), kar zagotavlja natančnejšo lokacijo kličočega. Metoda določanja lokacije kličočega, ki bi temeljila na hibridnem sistemu, ki stalno zagotavlja določanje lokacije s pomočjo ID celice, bi skupaj z informacijami o lokaciji Wi-Fi in GNSS, ki so že na voljo na mobilnih telefonih končnih uporabnikov, pomenila znatne koristi v izrednih razmerah v zaprtih prostorih in na prostem. Metode, ki temeljijo na določanju lokacije s pomočjo GNSS, se že pogosto uporabljajo v 8 državah članicah EU in tretjih državah (npr. ZDA
                  4
               ).
            
            
               Uporaba GNSS bi omogočila veliko bolj natančno določanje lokacije kličočega in hitrejše ter učinkovitejše reševalne akcije in tudi optimalno uporabo sredstev, namenjenih izrednim razmeram. Preskusi na terenu, ki so bili opravljeni v štirih državah članicah EU v okviru projekta, ki ga je financirala EU, so pokazali veliko razliko natančnosti določanja lokacije med ID celico in sistemom GNSS. Natančnost določanja lokacije s pomočjo ID celice je bila 1,5 kilometra do 5 kilometrov, natančnost določanja lokacije s pomočjo sistema GNSS pa 6 do 28 metrov
                  5
               . To je pomembno, saj so leta 2017 reševalne službe prejele 301 milijon klicev v sili. Velika večina (71 %) teh klicev pa je prišla z mobilnih telefonov
                  6
               .
            
            
               V skladu s členom 3(3)(g) Direktive 2014/53/EU Evropskega parlamenta in Sveta z dne 16. aprila 2014 o harmonizaciji zakonodaj držav članic v zvezi z dostopnostjo radijske opreme na trgu in razveljavitvi Direktive 1999/5/ES je bila Komisija pooblaščena za sprejemanje delegiranih aktov, da zagotovi radijsko opremo, ki podpira določene funkcije za dostop do reševalne službe.
            
            
               Z uporabo te pristojnosti si Komisija prek te delegirane uredbe prizadeva določiti in pojasniti razrede in kategorije, ki jih zadeva navedeni člen, da se zagotovi dostop do storitev reševanja s pomočjo mobilnih telefonov z naprednimi računalniškimi zmogljivostmi (splošno znani kot „pametni telefoni“; v nadaljnjem besedilu: mobilne naprave).
            
            
               Zato se bo od proizvajalcev mobilnih naprav zahtevalo, da podpirajo tehnične rešitve za sprejem in obdelavo podatkov o lokaciji, ki jih zagotavljajo signali Wi-Fi, in podatkov GNSS, ki so združljivi in interoperabilni vsaj s sistemom Galileo iz Uredbe (EU) št. 1285/2013
                  7
               , da bi postala komunikacija v sili bolj učinkovita.
            
            
               Z uporabo več konstelacij GNSS se poveča razpoložljivost visoko kakovostnega določanja lokacije, zlasti v težkih okoljih, kjer radijski signal ne zagotavlja neprekinjenega sprejema, na primer v mestih med visokimi zgradbami. Na ozkih ulicah, na primer, kjer zgradbe morda zastirajo nebo in vidnost satelitov, lahko vsak dodaten satelitski signal, ki ga prejme naprava, izboljša natančnost določanja lokacije
                  8
               .
            
            
               Sistem Galileo je edini GNSS pod civilnim nadzorom
                  9
                in je v lasti EU. Državljanom EU in vsem po svetu zagotavlja neprekinjene, natančne navigacijske signale, ima pa tudi nekatere edinstvene lastnosti, ki se uporabljajo pri iskanju in reševanju
                  10
               , ter nudi storitve visoke natančnosti in avtentikacije
                  11
                za strokovne in specializirane aplikacije.
            
            
               Sistem Galileo bo uporabnikom GNSS po vsem svetu omogočil, da bodo imeli na voljo zelo zanesljivo
                  12
                določanje lokacije, navigacijo in čas, zlasti kadar se bo uporabljal skupaj z drugimi GNSS. Zagotavljanje dostopa do sistema Galileo je pomembno za določanje lokacije s pomočjo mobilnih telefonov, saj bo ta sistem zagotavljal večjo zanesljivost in natančnost v primerjavi z drugimi sistemi za določanje lokacije
                  13
               , ki se uporabljajo samostojno.
            
            
               Poleg tega je bila vključitev sistema Galileo v mobilne naprave opredeljena kot prednostna naloga v okviru vesoljske strategije EU
                  14
               . Ukrepi, ki zahtevajo združljivost s sistemom Galileo, bi bili podobni ukrepom, sprejetim v skladu z uredbo o sistemu eCall za dostop do številke za klic v sili 112 s pomočjo sistema eCall, vgrajenega v vozilo
                  15
               .
            
            
               Zahteva, da se omogoči določanje lokacije, ki temelji na Wi-Fi, bi omogočila natančnejše določanje lokacije končnega uporabnika v primerih, ko podatki GNSS o lokaciji morda niso na voljo, na primer v zaprtih prostorih
                  16
               .
            
            
               Zahteva, da se informacije o lokaciji GNSS in Wi-Fi dajo na voljo za prenos, bi zagotovila dejansko izvajanje prenosa komunikacij v sili ob upoštevanju tehnično izvedljivih metod, ki že obstajajo. Z eno od takih tehnično izvedljivih metod, imenovano napredno določanje lokacije mobilnega klica (AML), se informacije, ki jih zagotavlja GNSS/Wi-Fi/ID celica na pametnem telefonu kličočega, prenašajo na center za obveščanje (PSAP) prek storitve kratkih sporočil (SMS). Metoda AML je že bila uvedena v osmih državah članicah EU, in sicer v Združenem kraljestvu, Estoniji, Litvi, Belgiji, na Irskem, Finskem, Malti ter v Avstriji. Uvedba te metode v teh državah temelji na tehničnem poročilu, ki ga je objavil Evropski inštitut za telekomunikacijske standarde (ETSI)
                  17
               . Poročilo zajema GPS in sistem Galileo. Zmogljivost metode AML podpirajo operativni sistemi, ki delujejo na več kot 95 % vseh pametnih telefonov v Evropi
                  18
               .
            
            
               Pričakuje se, da bo vpliv na proizvajalce mobilnih naprav minimalen, saj je metoda namenjena tistim mobilnim telefonom, ki že vključujejo funkcijo GNSS. Skoraj vsi novi pametni telefoni, ki so trenutno na trgu, imajo zmogljivost GNSS. Agencija za evropski Globalni satelitski navigacijski sistem (GSA) ocenjuje, da je imelo leta 2017 82 % mobilnih telefonov zmogljivost GNSS. Do leta 2020 bi se moral ta odstotek povečati na skoraj 100 %, preden se začne uporabljati ta zakon.
            
            
               Vodilni proizvajalci naborov čipov za pametne telefone ponujajo čipe za uporabo v sistemu Galileo, pametni telefoni, ki uporabljajo sistem Galileo, pa so na voljo na trgu že od leta 2016
                  19
               . Glede na študijo HELP112 bi bili stroški vključitve sistema Galileo zanemarljivi, saj za to ni potrebna nobena posebna komponenta strojne opreme
                  20
               . Vsi večji proizvajalci mobilne telefonije so sistem Galileo že vključili v svoje telefone (npr. Apple, Sony, Samsung in Huawei)
                  21
               .
            
            
               Delegirana uredba bi tako z dodajanjem pravne varnosti okrepila trenutne tržne trende. Predvsem pa države članice, ki trenutno vlagajo v svoje centre za obveščanje, da bodo lahko sprejemali podatke o lokaciji kličočih na mobilnih napravah, potrebujejo pravno varnost, da bodo proizvajalci mobilnih naprav še naprej ponujali funkcionalnost prenosa podatkov o lokaciji kličočega
                  22
               .
            
            
               Delegirana uredba bo prispevala k večji enotnosti dostopa do hitre in učinkovite reševalne službe v vseh državah članicah EU.
            
            
               V skladu z Direktivo o zasebnosti in elektronskih komunikacijah
                  23
                lahko države članice sprejmejo posebne določbe, ki bodo ponudnikom storitev elektronskih komunikacij dale pravico, da reševalni službi zagotovijo dostop do podatkov o lokaciji brez predhodnega soglasja zadevnega uporabnika ali naročnika.
            
         
         
            
               Po pričakovanjih ta delegirana uredba ne bo povečala upravnega bremena proizvajalcev mobilnih naprav, saj so v svoje naprave že prej vključevali AML in GNSS. Funkcija GNSS ne vpliva na mobilne operaterje, saj je vgrajena v pametni telefon
                  24
               .
            
            
               Prav tako uredba ne bi imela finančnih posledic za proračun EU.
            
            
               2.POSVETOVANJA PRED SPREJETJEM AKTA
            
            
               Komisija je že večkrat obravnavala vprašanje zagotavljanja združljivosti mobilnih telefonov s sistemom Galileo v primeru klica v sili.
            
            
               7. maja 2014 je potekalo javno posvetovanje, da se pridobijo vpogled in prispevki deležnikov, ki so vključeni v zagotavljanje nujne pomoči v odziv na klice na številko 112. Šlo je za možnost, da se z mobilnim telefonom določi lokacija kličočega s pomočjo GNSS, zlasti programa Galileo, ti podatki pa se posredujejo centrom za obveščanje
                  25
               .
            
            
               Velika večina deležnikov se je strinjala z ukrepi za povečanje pravne varnosti, da bi se spodbudila uvedba storitve za določanje lokacije kličočega s pomočjo GNSS ter bi se tako zagotovila pravočasna, učinkovita in enotna storitev za javnost. Menili so tudi, da bi to zagotovilo neodvisnost EU, kar je ključnega pomena v izrednih razmerah.
            
            
               Javno posvetovanje je potekalo od 18. aprila do 12. julija 2016 pred sprejetjem vesoljske strategije. Namenjeno je bilo deležnikom v javnem in zasebnem sektorju, zadevni industriji, vključno z malimi in srednjimi podjetji (MSP), raziskovalnim in akademskim ustanovam v Evropi ter državljanom, ki so želeli izraziti svoje mnenje o prihodnji vesoljski strategiji. Uporaba sistema Galileo za klice v sili (E112) se je zdela zelo koristna, večina deležnikov pa je menila, da bi bilo določanje lokacije kličočega natančnejše z uporabo podatkov o lokaciji, ki jih daje GNSS, vključno s sistemom Galileo
                  26
               .
            
            
               Za delegirano uredbo ni bila opravljena ocena učinka, saj zgolj pojasnjuje druge zakonodajne akte, ki so bili predmet ocene učinka: direktiva o univerzalnih storitvah
                  27
               , Evropski zakonik o elektronskih komunikacijah
                  28
                in direktiva o radijski opremi
                  29
               . Poleg tega države članice že imajo obveznost, da v skladu z Direktivo o univerzalnih storitvah, v prihodnosti pa v skladu z Evropskim zakonikom o elektronskih komunikacijah, zagotovijo dostop do informacij o lokaciji kličočega. Ta delegirana uredba zagotavlja pravno varnost za uvedbo učinkovite rešitve v zvezi z določanjem lokacije kličočega. Trg je že predvidel tehnično rešitev, ki vključuje informacije na podlagi GNSS in Wi-Fi in je trenutno na voljo v več kot 95 % vseh pametnih telefonov. Za proizvajalce pametnih telefonov bo ta rešitev povzročila zanemarljive stroške, saj gre za rešitev na podlagi programske opreme.
            
            
               Delegirana uredba je bila predstavljena državam članicam na sestankih strokovne skupine za vesoljsko politiko 14. novembra 2017
                  30
                in 14. marca 2018
                  31
               . Državam članicam in zadevni industriji je bila predstavljena tudi na sestankih Odbora za ocenjevanje skladnosti in nadzorovanje telekomunikacijskega trga (TCAM) 1. decembra 2017
                  32
                in 16. aprila 2018
                  33
               .
            
            
               3.PRAVNI ELEMENTI DELEGIRANEGA AKTA
            
            
               V skladu s členom 290 Pogodbe o delovanju Evropske unije (PDEU) ta delegirana uredba dopolnjuje Direktivo 2014/53/EU in zlasti člen 3(3)(g) Direktive.
            
            
               V skladu s členom 3(3)(g) Direktive 2014/53/EU se na Komisijo prenese pooblastilo za sprejemanje delegiranih aktov o kategorijah ali razredih radijske opreme, da se zagotovi takšna radijska oprema, ki podpira določene funkcije za dostop do storitev reševanja.
            
            
               Namen delegirane uredbe, ki temelji na členu 3(3)(g) Direktive 2014/53/EU, je opredeliti funkcije, razrede in kategorije, ki jih zadeva navedeni člen.
            
            
               Delegirana uredba bo določala, da se ročne mobilne telefone z naprednimi računalniškimi zmogljivostmi („mobilne naprave“, običajno imenovane „pametni telefoni“) zajame v člen 3(3)(g).
            
            
               Cilj je zagotoviti, da te mobilne naprave podpirajo tehnične rešitve za sprejem in obdelavo podatkov o lokaciji na podlagi signala Wi-Fi in podatkov sistemov za globalno satelitsko navigacijo, ki so združljivi in interoperabilni vsaj s sistemom Galileo iz Uredbe (EU) št. 1285/2013, da bi postale komunikacije v sili učinkovitejše.
            
            
               DELEGIRANA UREDBA KOMISIJE (EU) …/…
            
            
               z dne 12.12.2018
            
            
               o dopolnitvi Direktive 2014/53/EU Evropskega parlamenta in Sveta v zvezi z uporabo bistvenih zahtev iz člena 3(3)(g) navedene direktive, da se zagotovi lokacija kličočega v komunikacijah v sili z mobilnih naprav
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
         
         
            
               ob upoštevanju Direktive 2014/53/EU Evropskega parlamenta in Sveta z dne 16. aprila 2014 o harmonizaciji zakonodaj držav članic v zvezi z dostopnostjo radijske opreme na trgu in razveljavitvi Direktive 1999/5/ES
                  34
                ter zlasti člena 3(3) Direktive,
            
            
               ob upoštevanju naslednjega:
            
            
               (1)Kot je navedeno v uvodni izjavi 14 Direktive 2014/53/EU, je radijska oprema lahko ključna pri zagotavljanju dostopa do reševalnih služb in bi zato morala v določenih primerih biti zasnovana tako, da bi podpirala funkcije za zagotavljanje dostopa do navedenih storitev.
            
            
               (2)Sistem, vzpostavljen v okviru programa Galileo na podlagi Uredbe (EU) št. 1285/2013 Evropskega parlamenta in Sveta
                  35
               , je globalni satelitski navigacijski sistem (GNSS), ki je v popolni lasti in pod nadzorom Unije ter zagotavlja storitev zelo natančnega določanja lokacije pod civilnim nadzorom. Sistem Galileo se lahko uporablja skupaj z drugimi GNSS.
            
            
               (3)Vesoljska strategija za Evropo
                  36
               , sprejeta leta 2016, napoveduje ukrepe za uvedbo storitev določanja lokacije in navigacije sistema Galileo na mobilnih telefonih.
            
            
               (4)Svet je v svojih sklepih z dne 5. decembra 2017
                  37
                podprl razvoj močnega podrejenega trga za vesoljske aplikacije in storitve ter poudaril, da bi bilo treba po potrebi sprejeti ustrezne ukrepe, tudi regulativne, da se zagotovi popolna združljivost naprav, ki se prodajajo v Uniji, s sistemom Galileo ter spodbudi razširjenost naprav, ki uporabljajo sistem Galileo, na svetovnem trgu.
            
            
               (5)Direktiva 2002/22/ES Evropskega parlamenta in Sveta
                  38
                določa uvedbo enotne evropske številke za klic v sili (112) po vsej Uniji in zavezuje države članice, da zagotovijo, da podjetja, ki končnim uporabnikom zagotavljajo elektronsko komunikacijsko storitev odpravljanja klicev na številko ali številke v nacionalnem načrtu oštevilčenja, dajo informacije o lokaciji kličočega na voljo organom, ki obravnavajo vsaj klice v sili na enotno evropsko številko za klic v sili 112.
            
            
               (6)Ročni mobilni telefoni z naprednimi računalniškimi zmogljivostmi („mobilne naprave“) so kategorija telekomunikacijske radijske opreme, ki se v Uniji največkrat uporablja za klice na enotno evropsko številko za klic v sili 112.
            
            
               (7)Natančnost določanja lokacije s pomočjo radijske opreme, ki dostopa do storitev v sili, ima ključno vlogo pri zagotavljanju učinkovitosti zahtevanega dostopa do teh storitev. Trenutno se lokacija kličočega v sporočilih v sili z mobilnih naprav določi z uporabo ID celice, ki temelji na območju pokritosti telekomunikacijskega stolpa, ki zadevni mobilni napravi zagotavlja storitev. Območje pokritosti telekomunikacijskega stolpa je od 100 metrov do več kilometrov. V nekaterih primerih, zlasti v gorah, mestih in velikih zgradbah, lahko to povzroči znatne napake pri določanju lokacije kličočega v sili.
            
            
               (8)Identifikacija lokacije kličočega na podlagi ID celice, ki jo dopolnjujejo informacije Wi-Fi in GNSS, omogoča natančnejše določanje lokacije kličočega ter zagotavlja hitrejše in učinkovitejše reševanje ter optimizacijo virov.
            
            
               (9)Metode določanja lokacije kličočega s pomočjo GNSS so že bile uvedene v osmih državah članicah in nekaterih tretjih državah.
            
            
               (10)V zvezi s sistemi za samodejni klic (eCall), ki so vgrajeni v vozilo kot storitev številke 112, Uredba (EU) 2015/758 Evropskega parlamenta in Sveta
                  39
                že zahteva, da so sprejemniki v teh sistemih združljivi s storitvami določanja lokacije, ki jih zagotavljata sistema Galileo in EGNOS.
            
            
               (11)Zaradi navedenih razlogov bi morale tudi mobilne naprave spadati v kategorijo radijske opreme, ki podpira nekatere funkcije, ki zagotavljajo dostop do storitev v sili iz člena 3(3)(g) Direktive 2014/53/EU. Nove mobilne naprave bi morale omogočati dostop do informacij o lokaciji na podlagi Wi-Fi in GNSS pri komunikacijah v sili, funkcija določanja lokacije pa bi morala biti združljiva s storitvami programa Galileo in z njimi medsebojno delovati.
            
            
               (12)Direktiva 2014/53/EU je omejena na izražanje bistvenih zahtev. Da se olajša ugotavljanje skladnosti z navedenimi zahtevami, direktiva določa domnevo skladnosti radijske opreme s prostovoljnimi harmoniziranimi standardi, sprejetimi v skladu z Uredbo (EU) št. 1025/2012 Evropskega parlamenta in Sveta
                  40
               , da se določijo podrobne tehnične specifikacije navedenih zahtev.
            
            
               (13)Evropski odbor za elektrotehnično standardizacijo (CENELEC) in Evropski inštitut za telekomunikacijske standarde (ETSI) sta bila pozvana, da v podporo izvajanju člena 3 Direktive 2014/53/EU pripravita harmonizirane standarde za radijsko opremo (M/536)
                  41
               .
            
            
               (14)Gospodarskim subjektom bi bilo treba zagotoviti dovolj časa, da izvedejo potrebne prilagoditve na mobilnih napravah, ki jih nameravajo dati na trg. Noben del te uredbe se ne bi smel razlagati, kot da se gospodarskim subjektom preprečuje, da bi ravnali v skladu z njo od datuma začetka njene veljavnosti.
            
            
               (15)Komisija je med pripravljalnim delom ukrepov iz te uredbe opravila ustrezna posvetovanja, tudi na strokovni ravni, in se posvetovala s strokovno skupino za vesoljsko politiko na njenih sestankih 14. novembra 2017 in 14. marca 2018 –
            
            
               SPREJELA NASLEDNJO UREDBO:
            
            
               Člen 1
            
            
               1.Bistvene zahteve iz člena 3(3)(g) Direktive 2014/53/EU veljajo za ročne mobilne telefone s podobnimi funkcijami, kot jih ima računalnik, v smislu sposobnosti obdelave in shranjevanja podatkov.
            
         
         
            
               2.Skladnost s prvim odstavkom se zagotovi s tehničnimi rešitvami za sprejem in obdelavo podatkov Wi-Fi in podatkov globalnih navigacijskih satelitskih sistemov, ki so združljivih ter interoperabilni vsaj s sistemom Galileo iz Uredbe (EU) št. 1285/2013, ter za dajanje teh podatkov na voljo za prenos komunikacij v sili.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od [36 mesecev po začetku njene veljavnosti].
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 12.12.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Direktiva 2002/22/ES Evropskega parlamenta in Sveta z dne 7. marca 2002 o univerzalni storitvi in pravicah uporabnikov v zvezi z elektronskimi komunikacijskimi omrežji in storitvami (Direktiva o univerzalnih storitvah)
               
               
                  
                     (2)
                  
                        HELP112 je študija, ki jo je financirala Evropska komisija in je na voljo na: 
                  https://ec.europa.eu/growth/content/help112-project_en.
               
               
                  
                     (3)
                  
                        Avtonomno določanje geografske lokacije po vsem svetu. GNSS ali globalni satelitski navigacijski sistemi omogočajo elektronskim sprejemnikom, da določijo svojo lokacijo (zemljepisna dolžina, zemljepisna širina in nadmorska višina).
               
               
                  
                     (4)
                  
                        Glej pregled, ki je na voljo v študiji HELP112.
               
               
                  
                     (5)
                  
                        Študija HELP112.
               
               
                  
                     (6)
                  
                        
                  https://ec.europa.eu/digital-single-market/en/news/implementation-european-emergency-number-112-results-eleventh-data-gathering-round.
                   
               
               
                  
                     (7)
                  
                  
                        Evropski sistemi GNSS so:
                  
                  
                     – EGNOS, dopolnilni sistem, ki izboljšuje natančnost sistema GPS in zagotavlja informacije o njegovi zanesljivosti v Evropi;
                  
                  
                     – Galileo, evropski globalni navigacijski satelitski sistem, ki se lahko uporablja skupaj z drugimi GNSS in zagotavlja zelo natančno določanje lokacije, ki je storitev pod civilnim nadzorom.
                  
                  
                     Oba sistema sta pod civilnim nadzorom EU in sta brezplačna; glej Uredbo (EU) št. 1285/2013 Evropskega parlamenta in Sveta z dne 11. decembra 2013 o vzpostavitvi in obratovanju evropskih satelitskih navigacijskih sistemov.
                  
               
               
                  
                     (8)
                  
                        Študija HELP112.
               
               
                  
                     (9)
                  
                        
                  https://www.gsc-europa.eu/galileo-overview/what-is-galileo.
               
               
                  
                     (10)
                  
                        
                  https://www.gsa.europa.eu/european-gnss/galileo/services/galileo-search-and-rescue-sar-service.
                   
               
               
                  
                     (11)
                  
                        Izvedbeni sklep Komisije (EU) 2018/321 z dne 2. marca 2018 o spremembi Izvedbenega sklepa (EU) 2017/224 o določitvi tehničnih in operativnih specifikacij, ki komercialni storitvi, ki jo nudi sistem, vzpostavljen v okviru programa Galileo, omogočajo, da izpolni funkcijo iz člena 2(4)(c) Uredbe (EU) št. 1285/2013 Evropskega parlamenta in Sveta.
               
               
                  
                     (12)
                  
                        
                  https://www.gsc-europa.eu/electronic-library/performance-reports.
               
               
                  
                     (13)
                  
                        
                  https://www.gsc-europa.eu/electronic-library/performance-reports.
               
               
                  
                     (14)
                  
                        COM (2016) 705 final – Vesoljska strategija za Evropo.
               
               
                  
                     (15)
                  
                  
                        Člen 5(4) Uredbe (EU) 2015/758 Evropskega parlamenta in Sveta z dne 29. aprila 2015 o zahtevah za homologacijo za uvedbo sistema eCall, vgrajenega v vozilo, kot storitev številke 112 in spremembi Direktive 2007/46/ES.
                  
               
               
                  
                     (16)
                  
                        Študija HELP112. 
               
               
                  
                     (17)
                  
                        
                  http://www.etsi.org/deliver/etsi_tr/103300_103399/103393/01.01.01_60/tr_103393v010101p.pdf.
                   
               
               
                  
                     (18)
                  
                        Viri so na voljo na: 
                  https://www.apple.com/newsroom/2018/03/ios-11-3-is-available-today/
                  ; 
                  https://blog.google/topics/google-europe/helping-emergency-services-find-you/
                  ; 
                  https://ec.europa.eu/growth/content/help112-project_en.
               
               
                  
                     (19)
                  
                        Posodobljen seznam telefonov, ki vključujejo Galileo, je na voljo na: 
                  www.usegalileo.eu.
                   
               
               
                  
                     (20)
                  
                        Glej analizo stroškov in koristi v študiji HELP112.
               
               
                  
                     (21)
                  
                        Posodobljen seznam telefonov, ki vključujejo Galileo, je na voljo na: 
                  www.usegalileo.eu.
               
               
                  
                     (22)
                  
                        Glej analizo stroškov in koristi v študiji HELP112.
               
               
                  
                     (23)
                  
                        Direktiva 2002/58/ES Evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij (Direktiva o zasebnosti in elektronskih komunikacijah).
               
               
                  
                     (24)
                  
                        Glej analizo stroškov in koristi v študiji HELP112.
               
               
                  
                     (25)
                  
                        
                  https://www.gsc-europa.eu/news/how-to-enable-better-location-for-emergency-calls-galileo-and-112.
               
               
                  
                     (26)
                  
                        Posvetovanje z deležniki je na voljo na naslovu: 
                  https://ec.europa.eu/growth/content/public-consultation-space-strategy-europe-0_en.
                   
               
               
                  
                     (27)
                  
                        Direktiva 2002/22/ES Evropskega parlamenta in Sveta z dne 7. marca 2002 o univerzalni storitvi in pravicah uporabnikov v zvezi z elektronskimi komunikacijskimi omrežji in storitvami. 
               
               
                  
                     (28)
                  
                        Predlog direktive Evropskega parlamenta in Sveta o Evropskem zakoniku o elektronskih komunikacijah (prenovitev) (COM (2016) 590).
               
               
                  
                     (29)
                  
                        Direktiva 2014/53/EU Evropskega parlamenta in Sveta z dne 16. aprila 2014 o harmonizaciji zakonodaj držav članic v zvezi z dostopnostjo radijske opreme na trgu in razveljavitvi Direktive 1999/5/ES. Direktiva 2014/53/EU o radijski opremi.
               
               
                  
                     (30)
                  
                        
                  http://ec.europa.eu/transparency/regexpert/index.cfm?do=groupDetail.groupDetaigroupIDl&=2486.
                  
               
               
                  
                     (31)
                  
                        
                  http://ec.europa.eu/transparency/regexpert/index.cfm?do=groupDetail.groupDetail&groupID=2486.
                  
               
               
                  
                     (32)
                  
                        
                  https://circabc.europa.eu/w/browse/552ffe2a-3176-47d7-8725-92d4a5dd5a4f.
               
               
                  
                     (33)
                  
                        
                  Prav tam.
               
               
                  
                     (34)
                  
                        UL L 153, 22.5.2014, str. 62.
               
               
                  
                     (35)
                  
                        Uredba (EU) št. 1285/2013 Evropskega parlamenta in Sveta z dne 11. decembra 2013 o vzpostavitvi in obratovanju evropskih satelitskih navigacijskih sistemov ter razveljavitvi Uredbe Sveta (ES) št. 876/2002 in Uredbe (ES) št. 683/2008 Evropskega parlamenta in Sveta (UL L 347, 20.12.2013, str. 1). 
               
               
                  
                     (36)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Vesoljska strategija za Evropo (COM (2016) 705 final).
               
               
                  
                     (37)
                  
                  
                        Sklepi Sveta z dne 5. decembra 2017 o vmesni oceni programov Galileo in EGNOS ter uspešnosti Agencije za evropski GNSS (15435/17).
                  
               
               
                  
                     (38)
                  
                        Direktiva 2002/22/ES Evropskega parlamenta in Sveta z dne 7. marca 2002 o univerzalni storitvi in pravicah uporabnikov v zvezi z elektronskimi komunikacijskimi omrežji in storitvami (Direktiva o univerzalnih storitvah) (UL L 108, 24.4.2002, str. 51).
               
               
                  
                     (39)
                  
                        Uredba (EU) 2015/758 Evropskega parlamenta in Sveta z dne 29. aprila 2015 o zahtevah za homologacijo za uvedbo sistema eCall , vgrajenega v vozilo, kot storitev številke112 in spremembi Direktive 2007/46/ES (UL L 123, 19.5.2015, str. 77).
               
               
                  
                     (40)
                  
                        Uredba (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (UL L 316, 14.11.2012, str. 12).
               
               
                  
                     (41)
                  
                        Izvedbeni sklep Komisije C (2015) 5376 final z dne 4. avgusta 2015 o zahtevi za standardizacijo Evropskemu odboru za elektrotehnično standardizacijo in Evropskemu inštitutu za telekomunikacijske standarde v zvezi z radijsko opremo v podporo Direktivi 2014/53/EU Evropskega parlamenta in Sveta.